**Sak 8**

**Fullmakt fra forstanderskapet til styret om utstedelse av egenkapitalbevis**

**Formål:**Styret i Sandnes Sparebank ser det som formålstjenlig å ha anledning til å innhente ytterligere kapital ved behov, og foreslår derfor at Forstanderskapet delegerer sin myndighet til å utstede egenkapitalbevis ved emisjon. Styret i Sandnes Sparebank har tidligere hatt tilsvarende fullmakt.

**Vurdering:**

Styret foreslår at det delegeres fullmakt til å forhøye bankens eierandelskapital. Fullmakten kan ikke brukes til å innhente et høyere brutto emisjonsproveny enn NOK 230.000.000 (MNOK 230). Fullmakten begrenses oppad til 2.301.490 egenkapitalbevis pålydende NOK 10 totalt pålydende NOK 23.014.900.

Det foreslås at fullmakten innebærer rett til å fravike egenkapitalbeviseiernes fortrinnsrett til nye egenkapitalbevis. Med dette menes at fullmakten også kan være en såkalt rettet emisjon. Årsaken til dette er at man ønsker å ha fleksibilitet til å kunne gjennomføre en emisjon på mest mulig hensiktsmessig vis, og som etter styrets vurdering best ivaretar bankens og egenkapitalbeviseiernes interesser.

**Fullmakt til utstedelse av egenkapitalbevis**

Forstanderskapet gir styret fullmakt til å gjøre kapitalutvidelser på egenkapital. Forstanderskapet gir styret fullmakt til å forhøye bankens registrerte eierandelskapital med inntil NOK 230.000.000 (MNOK 230) ved en eller flere emisjoner.

1. Fullmakten kan ikke brukes til å innhente et høyere brutto emisjonsproveny enn NOK 230.000.000 (MNOK 230).
2. Fullmakten begrenses oppad til 2.301.490 egenkapitalbevis pålydende NOK 10 totalt pålydende NOK 23.014.900.
3. Styret står fritt til å fastsette den endelige tegningskursen og fastsette hvor mange egenkapitalbevis som utstedes
4. Styret fastsetter vedtektsendringer når fullmakten benyttes.
5. Fullmakten er gyldig i 2 år.
6. Fullmakten er betinget av Finanstilsynets godkjennelse, og skal registreres i Foretaksregisteret.
7. Kapitalforhøyelse i henhold til fullmakten kan gjennomføres på den måte, og på det tidspunkt styret finner hensiktsmessig.
8. Fullmakten gir rett til å fravike egenkapitalbeviseiernes fortrinnsrett til nye egenkapitalbevis i medhold av finansforetaksloven § 10-10 (3).
9. Oppgjør av eierkapitalinnskudd skal ikke kunne skje med andre eiendeler enn penger og fullmakten omfatter ikke rett til å pådra banken særlige plikter, jf. aksjeloven § 10-2.
10. Fullmakten omfatter heller ikke kapitalforhøyelser i forbindelse med fusjon.